Benny Engelbrecht (S), 2009-12-08:
Det foreliggende lovforslag ligger i naturlig forlængelse af L 175 om forbrugerklager fra sidste samling, som alle partier i Folketinget stemte for.
Dengang lovede ministeren en ordning, der indebærer, at Forbrugerstyrelsen sikrer, at en eventuel retssag mod en erhvervsdrivende kan føres for forbrugeren, således at det bl.a. undgås, at en forbruger af økonomiske årsager afholder sig fra at føre sagen.
Meget fornuftigt valgte man at gennemarbejde denne del af loven grundigt inden fremsættelsen, og i en tid, hvor vi af og til fra oppositionen skælder ud, når der sjuskes med lovarbejdet, synes jeg ærlig talt, at det fortjener ros.
Det endelige lovforslag ligger nu klar, og i al væsentlighed ligger forslaget i klar forlængelse af de hensigter, Folketinget har haft.
Som forbruger er det helt afgørende, at man har et sted at gå hen, når man vil klage over produkter eller tjenesteydelser, og det er lige så vigtigt, at klagesystemet fungerer tilfredsstillende og kan bedømme klagerne objektivt og uden omkostninger for klageren.
Men vi ser også eksempler på, at forbrugeren nok har fået ret, men hvor den erhvervsdrivende ikke vil følge afgørelsen i sin branches klagenævn eller i Forbrugerklagenævnet.
Så er forbrugeren henvist til at gå rettens vej, men det har hidtil været en omstændelig og kostbar affære.
Når det er de færreste forbrugere, der vil føre sager over køb, ligger det snublende nær at antage, at nogle virksomheder og erhvervsdrivende kan spekulere i, at kunden giver op på forhånd, om jeg så må sige, medmindre forbrugeren har en retshjælpsforsikring.
Med forslaget får Forbrugerstyrelsen ret til at gå til domstolene på forbrugerens vegne.
Vi er godt tilfredse med forslaget, fordi forbrugere, der har fået helt eller delvis medhold ved et klagenævn, nu kan få dækket deres udgifter til en retssag af det offentlige, i det konkrete tilfælde Forbrugerstyrelsen.
Ministeren tilføjer så den betingelse, at forbrugeren ikke åbenbart forventes at kunne få medhold i retssagen.
Men vi vil naturligvis følge udviklingen og se, om der skulle opstå uklarheder, når der skrives betænkning, og også senere, når loven udmøntes i praksis.
Ordningen skal kun gælde personer, som ikke har en retshjælpsforsikring, som i givet fald kan bruges i første omgang.
En retshjælpsforsikring dækker den forsikredes udgifter i forbindelse med retssagerne videre, efterhånden som man bliver involveret i dem.
Det er til beløbet over retshjælpsforsikringens maksimumdækning, man kan hente dækning for sine omkostninger, og det lyder umiddelbart ganske fornuftigt.
Hen ved ni ud af ti af alle danskere har en retshjælpsforsikring, skønt de færreste overhovedet er klar over det.
I mange tilfælde omfatter familieforsikring, boligforsikring eller kaskoforsikring samtidig udgifter til retshjælp og advokat.
Samtidig anfører ministeren, at ordningen vil modvirke tendensen til, at en forbruger ikke vil føre sag af økonomiske årsager.
Det forventer vi så vil blive tilfældet, når alle forbrugere nu i princippet enten har deres egen retshjælpsforsikring eller Forbrugerstyrelsens som sikkerhedsnet, således at en forbrugerklagesag ikke også fører til klagerens ruin.
Socialdemokraterne finder også, at ordningen kan give en styrkelse af selve ankenævnsafgørelserne, idet flere komplicerede sager vil kunne få en afgørelse ved en højere instans.
Dermed vil der blive skabt en retlig præcedens for ankenævnenes afgørelser.
Vi er glade for, at ministeren vil styrke informationsindsatsen for ordningen, hvad der kun kan give en forbedret forbrugerstilling.
For Socialdemokraterne er det afgørende, at ordningen nu også når ud til de borgere, der har behov for at få dækket udgifterne til retssager.
Det er afgørende, at ingen står i et vakuum, efter at et ankenævn har afgjort en sag til forbrugerens fordel, men virksomheden ikke har fulgt afgørelsen.
Vi skal selvfølgelig også vide lidt mere om forslagets konsekvenser for Forbrugerstyrelsens økonomi i denne sammenhæng.
Vi kan med andre ord støtte forslaget og ser frem til en fornuftig og grundig udvalgsbehandling.